FI Euroopan unionin virallinen lehti C 312/5

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2015/C 312/05)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu neuvoston asetus (EY) N:o 510/2006 (2)

”AACHENER WEIHNACHTS-LEBERWURST” / ”OECHER WEIHNACHTSLEBERWURST”

EU-nro: DE-PGI-0005-01053–5.11.2012

SMM ( X ) SAN ( )

1. Nimi

”Aachener Weihnachts-Leberwurst” / ”Oecher Weihnachtsleberwurst”

2. Jäsenvaltio tai kolmas maa

Saksa

3. Maataloustuotteen tai elintarvikkeen kuvaus

3.1 Tuotetyyppi

Luokka 1.2: Lihavalmisteet (kuumennetut, suolatut, savustetut jne.)

3.2 Kuvaus 1 kohdassa nimetystä tuotteesta

”Aachener Weihnachts-Leberwurst” / ”Oecher Weihnachtsleberwurst” on erikoismaksamakkara. Varastoituna noin 8 °C:een lämpötilassa se on rakenteeltaan levittyvä. Väri vaihtelee koostumuksen mukaan vaalean ruskehtavasta vaaleanpunaiseen. Myyntivalmis tuote on pakattu luonnonsuoleen, steriiliin kuoreen, pellavakankaaseen tai säilykkeenä lasista tai tinapinnoitetusta pellistä valmistettuun pakkaukseen.

Maksa- ja lihapitoisuus määräytyy lihaa ja lihavalmisteita koskevissa ohjeissa korkealaatuiselle 1 a -luokan maksamakkaralle asetettujen vaatimusten mukaan. Muun lihaproteiinin kuin sidekudosproteiinin osuus on joka tapauksessa aina yli 10 %. Kemiallisesti todettu muun lihaproteiinin kuin sidekudosproteiinin osuus lihakudosproteiinista on vähintään 82 %. Huolimatta rasvaprosentiltaan vähintään 30-prosenttisen kerman lisäämisestä (kerma on tuotantoalueella yleisesti käytetty maidon pinnasta kuorittua kermaa vastaava ilmaisu) lisätyn veden pitoisuuden on oltava nolla.

”Aachener Weihnachts-Leberwurst” / ”Oecher Weihnachtsleberwurst” -maksamakkaran erityispiirre on se, että valmistuksessa on ehdottomasti lisättävä kermaa ja joulumaustesekoitusta.

3.3 Raaka-aineet (ainoastaan jalostetut tuotteet)

”Aachener Weihnachts-Leberwurst” / ”Oecher Weihnachtsleberwurst” -maksamakkaran koostumus: sianliha, sianmaksa, nitriittisuola, haudutettu sipuli, kerma, maustesekoitus (erityisesti korianteri, kardemumma, pippuri, inkivääri sekä karpalon ja aniksen kaltaiset ainesosat). Tuotteessa on aina oltava vähintään kahta (muun muassa) seuraavista mahdollisista mausteista: korianteri, kardemumma, pippuri ja inkivääri. Tuote voi olla myös savustettu.

Periaatteessa käytetään tuoretta tai välittömästi teurastuksen jälkeen pakastettua maksaa, koska muutoin kehittyy ei-toivottuja karvasaineita. Toisin kuin teollisessa tuotannossa karvasaineiden siirtyminen makkaraan voidaan välttää käsiteollisen perinteen mukaisesti poistamalla käsin maksan sappitiehyet. Lopputuotteen vesipitoisuus kuumentamisen jälkeen ei saa olla korkeampi kuin kuumentamattoman tuotteen vesipitoisuus. Sen vuoksi kerman lisäämisellä voidaan pelkästään korvata kuumentamisen aikana tapahtunut vesihävikki. Näin ollen lisätyn veden pitoisuuden on oltava nolla. Rasvakudoksen osuus muodostuu rasvaisesta sianlihasta ilman kamaraa, kuten siankylki, paloiteltu kinkku ja filee.

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien myyntivalmiin tuotteen tuotantovaiheiden on tapahduttava yksilöidyllä maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt

—

3.7 Merkintöjä koskevat erityiset säännöt

—

4. Maantieteellisen alueen tarkka rajaus

Aachenin kaupungin alue

5. Yhteys maantieteelliseen alueeseen

5.1 Maantieteellisen alueen erityisyys

Aachenin maantieteellinen sijainti laakson pohjalla kaupunginmuurien suojassa sekä kaupungin pitkä keisarillinen historia johtivat jo varhain paikallisten valmistajien erityisen yhteenkuuluvaisuudentunteen ja ammattikuntahengen muodostumiseen. Toisin kuin monet muut Saksan pohjoisten ja läntisten osien murteet, Reininmaan murteisiin kuuluva paikallinen murre on yhä säilynyt käytössä. Myös se lujittaa väestön ja paikallisten valmistajien yhteenkuuluvaisuudentunnetta, joka ilmenee niin ikään paikallisissa erityistuotteissa. Tämä maantieteellinen ja historiallinen yhteys synnytti myös erikoistuneita käsiteollisia yrityksiä, joiden suojissa asiakkaiden arvostamat valmistusohjeet ja perinteiset tuotantotavat ovat siirtyneet sukupolvelta toiselle aina näihin päiviin asti. Aachenin lihakauppiaiden makkaranvalmistusperinteellä on takanaan jo yli kaksisataavuotinen historia.

5.2 Tuotteen erityisyys

Tuotteen erityinen maine perustuu sen maantieteelliseen alkuperään, ja tuottajien läheinen yhteys kotikaupunkinsa perinteisiin käsiteollisiin tuotantomenetelmiin on osaltaan lujittanut ”Aachener Weihnachts-Leberwurst” / ”Oecher Weihnachtsleberwurst” -maksamakkaraa kohtaan tunnettua erityistä arvostusta. Jo yli 120 vuoden ajan sitä on valmistettu samalla nimellä. Maine perustuu Aachenin käsiteollisen lihanjalostusalan ammattilaisten taitoon ja kokemukseen ja liittyy tuotteen objektiivisiin laatuominaisuuksiin, joita ovat erityisesti kuluttajien arvostamat makuvivahteet, jotka johtuvat kerman ja joulumaustesekoituksen lisäämisestä.

Perinteisesti kausi avataan joka vuosi, kun Aachenin ylipormestari leikkaa ensimmäisen ”Aachener Weihnachts-Leberwurst” / ”Oecher Weihnachtsleberwurst” -maksamakkaran kaupungin raatihuoneella; tämä todistaa tuotteen merkityksestä paikalliselle identiteetille ja sen nauttimasta erityisestä arvostuksesta, joka on yhteydessä tuotteen alkuperään.

Erityislaatuun perustuvasta maineesta kertoo myös se, että jo yli 40 vuoden ajan on järjestetty Aachener Weihnachtsleberwurst -laatukilpailu, jossa riippumattomat koulutetut maistajat arvioivat tuotteen laatua Saksan maatalousyhdistyksen (Deutsche Landwirtschaftsgesellschaft) vahvistamien laatukriteerien perusteella. Tämä Aachenissa järjestettävä kilpailu on vakiinnuttanut tuotteen laadun ja parantanut sitä lujittamalla tuottajien tietoisuutta siitä, että he valmistavat kaupunkiin vahvasti sidoksissa olevaa paikallista erityistuotetta.

Tuotteen maineesta todistaa myös se, että kauden avajaistapahtumista ja laatukilpailuista kerrotaan paikallisissa ja valtakunnallisissa lehdissä sekä radiossa ja televisiossa. Aachener Weihnachtsleberwurst kuuluu Aachener Printen -piparkakkujen tavoin kaupungin gastronomian kulmakiviin. Vuonna 2004 lihateollisuusalan valtakunnallinen afz-lehti kirjoitti: ”Mainosarvo oli valtaisa. Monet asiakkaistamme tiedustelivat jo viime vuonna liha- ja leikkelekaupoista Karlswurst-makkaraa, ja se kuuluu eräiden kauppiaiden ympärivuotiseen tuotevalikoimaan, kertoo Hubert Geerkens ja lisää tyytyväisenä: Jos kehitys jatkuu samanlaisena, siitä tulee Aachener Weihnachtsleberwurst -maksamakkaran tavoin todellinen brändituote.” (afz – allgemeine fleischer zeitung nro 7, 11.2.2004, s. 7, Knappen boten die dampfende Karlswurst feil).

Aachener Weihnachtsleberwurst makkaran maineesta kertoo paljon se, että silloinen kiltamestari mainitsi sen tuotteeksi, jonka tunnettuus on tavoittelemisen arvoinen asia myös Karlswurst-makkaralle. Lisäksi artikkelin julkaiseminen valtakunnallisessa afz-lehdessä osoittaa, että tuotteen maine on levinnyt laajalti myös Aachenin rajojen ulkopuolelle. Tuotetta on tarjolla niin ikään Aachenin joulumarkkinoilla, joilla se on saavuttanut suurta suosiota myös matkailijoiden keskuudessa.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Tuotteen erityinen maine johtuu maantieteellisestä alkuperästä, mikä käy ilmi myös sen nimestä. Aachenilla on vuosisatainen perinne erityismakkaroiden valmistuksen alalla. Se on vaikuttanut siihen, että ”Aachener Weihnachts-Leberwurst” / ”Oecher Weihnachtsleberwurst” on pystynyt vakiinnuttamaan maineensa alueen kuluttajien tuntemana kausiluonteisena erityistuotteena, jota arvostetaan suuresti sen korkean laadun ja hienon maun ansiosta. Aachener Printen -piparkakkujen tavoin ”Aachener Weihnachts-Leberwurst” / ”Oecher Weihnachtsleberwurst” kuuluu kaupungin gastronomian kulmakiviin, mikä ilmenee muun muassa sen saavuttamasta mediajulkisuudesta. Sen maine on niin suuri, että muiden Aachenille tyypillisten tuotteiden valmistajat ovat asettaneet tavoitteekseen saavuttaa tuotteilleen yhtä paljon arvostusta. Maine perustuu siihen, että ”Aachener Weihnachts-Leberwurst” / ”Oecher Weihnachtsleberwurst” -maksamakkaran ostajat odottavat saavansa erityisen aidon aachenilaistuotteen, jolla on myös Aachenin ruokakäsityöläisten kehittämiin valmistusohjeisiin perustuvat erityisominaisuudet. Nämä valmistusohjeet lisäävät tuotteen arvostusta kuluttajien mielessä, koska tuote sisältää joulunajan arvostettuja aineksia, kuten kermaa ja joulumaustesekoitusta. Tuotteen maantieteelliseen alkuperään perustuva erityinen kaupallinen maine johtuukin osaltaan Aachenissa kehitetystä perinteeksi muodostuneesta valmistusohjeesta, jonka mukaan tuotetta valmistetaan ja myydään ainoastaan joulunajan tienoilla, sekä siihen lisättävistä erityisistä ainesosista, jotka tekevät siitä osan Aachenin tyypillistä jouluperinnettä.

Eritelmän julkaisutiedot

(asetuksen (EY) N:o 510/2006 (3) 5 artiklan 7 kohta)

http://register.dpma.de/DPMAregister/geo/detail.pdfdownload/34550

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Ks. alaviite 2.